text: স্পোর্টসমেইল২৪ প্রকাশিত: ১২:০৮ এএম, ২০ আগস্ট ২০১৯
  আইসিসি টেস্ট অলাউন্ডার তালিকায় সাকিব আল হাসানকে পেছনে ফেলে শীর্ষে উঠেছেন ওয়েস্ট ইন্ডিজ অধিনায়ক জেসন হোল্ডার। সোমবার প্রকাশিত সর্বশেষ র‌্যাংকিং অনুযায়ী এ তালিকায় এখন ৪৩৯ পয়েন্ট নিয়ে এখন শীর্ষে আছেন ওয়েস্ট ইন্ডিজের জেসন হোল্ডার। সাকিবের অবস্থান দ্বিতীয়, পয়েন্ট ৩৯৯। তৃতীয় স্থানে আছেন ভারতের জাদেজা।
  টেস্ট ব্যাটসম্যান র‌্যাংকিংয়ে শীর্ষে থাকা ভারতীয় অধিনায়ক বিরাট কোহলির ঘাড়ে নিঃশ্বাস ফেলছেন অস্ট্রেলিয়ার স্টিভ স্মিথ। নিউজিল্যান্ড অধিনায়ক কেন উইলিয়ামসনকে টপকে র‌্যাংকিংয়ের দ্বিতীয় স্থানে উঠে এসেছেন স্মিথ।
  ৯২২ পয়েন্ট নিয়ে এখনো শীর্ষে আছেন কোহলি। তবে চলমান অ্যাশেজ সিরিজে বার্মিংহামে পর পর দুই সেঞ্চুরির পর লর্ডসে ৯২ রান করা স্মিথ ৯১৩ পয়েন্ট নিয়ে আছেন দ্বিতীয় স্থানে।
  ব্যাটসম্যান তালিকার শীর্ষ দশে থাকা ভারতীয় অপর ব্যাটসম্যান চেতেশ্বর পুজারা আছেন চতুর্থ স্থানে।
  নিজ মাঠে নিউজিল্যান্ডের বিপক্ষে সিরিজের প্রথম টেস্টে সেঞ্চুরি করায় র‌্যাংকিংয়ে উন্নতি ঘটেছে শ্রীলংকার অধিনায়ক দিমুথ করুনারত্নেরও। প্রবেশ করেছেন শীর্ষ দশে। চার ধাপ এগিয়ে অস্টম স্থানে উঠে এসেছেন করুনা। দক্ষিণ আফ্রিকার আইডেন মার্করাম উঠে এসেছেন ষষ্ঠ স্থানে। সামান্য উন্নতি ঘটানো ইংল্যান্ড অধিনায়ক জো রুট আছেন নবম স্থানে।
  বোলার র‌্যাংকিংয়ে অনেক পার্থক্য গড়ে সবার ওপরে আছেন অস্ট্রেলিয়ার প্যাট কামিন্স। এক ধাপ এগিয়ে ষষ্ঠ স্থানে উঠে এসেছেন ভারতের রবীন্দ্র জাদেজা। দশম স্থানে আছেন তারই স্বদেশেী রবিচন্দ্রন অশ্বিন।